
    The great thing, then, in all education, is to make our nervous system our ally instead of our enemy.»
   

   
    William James,
    
     Habit
    
    (1890)

   Introduksjon
  

  
   
    
    
    Du er som
   
   skapt for å lære nye ting.
  

  
   Allerede før du ble født, tilhørte du en art som har blitt dominerende på planeten fordi vi er så tilpasningsdyktige. En art der hundrevis av generasjoner har øvd de fleksible nervesystemene sine til å beherske stadig nye ferdigheter i skiftende omgivelser, og prøvd, feilet og justert seg frem til løsninger på utallige uforutsette problemer. Denne evnen til å endre og utvide nervesystemets repertoar er vårt store fortrinn. Du deler det med alle rundt deg og alle som kom før oss, i en rekke som strekker seg hundrevis av årtusener tilbake.
  

  
   Helt fra du var spedbarn og frem til i dag har du vist at du har denne evnen. Nervesystemet ditt har endret seg, og lagt nye ferdigheter til de gamle. Hver gang du lærte noe nytt, ble det som en milepæl du kunne gå ut fra for å lære mer. Da lungene dine lærte å puste, da du skrek, da øynene dine lærte å fokusere, da du kjente igjen stemmer, lukter og ansikter, da du krøp, sto, gikk, hoppet fra bassengkanten, leste din første bokstav eller klarte å bære sekken selv. Hundrevis, tusenvis av små og store milepæler på veien frem mot den du er akkurat nå.
  

  
   Hver av disse milepælene utvidet din verden litt, gjorde den større, med flere muligheter til å lykkes og gjøre nye valg. Men med hvert valg og hver nye ferdighet ble den også mer komplisert, mer utfordrende å navigere, med flere muligheter
   
   
   til å gjøre feil og smake konsekvensene av det. Hver milepæl ga derfor nervesystemet ditt nye runder med søvnvansker (det husker du kanskje ikke, men spør foreldrene dine), nye følelser, nye bevegelsesmønstre, nye navigeringspunkter, ny selvforståelse, nye fellesskap å være en del av, og nye farer å være oppmerksom på.
  

  
   Som samfunn har vi forsøkt å lage egne systemer, strukturer og institusjoner for læring – skoler, organisasjoner, medier, utdanningsdirektorater, og så videre. De fungerer noenlunde etter hensikten. Men læring er ikke noe som skjer bare innenfor disse kunstige systemene. Det en naturlig prosess som skjer overalt hele tiden, og som vi kan legge til rette for så godt vi kan med det vi har tilgjengelig.
  

  
   Å lære seg nye ferdigheter er krevende. Det krever mot og utholdenhet. Det krever ærlighet – mot andre, men først og fremst mot seg selv. Det krever besluttsomhet, motstandsdyktighet og evne til å hvile og hente seg inn etter uvante påkjenninger.
  

  
   Alt dette gjør du allerede. Du har gjort det hele ditt liv. Poenget med denne boken er bare å tilby noen perspektiver, verktøy og øvelser som kan legge enda bedre til rette for den læringen du allerede gjør.
  

  
   
   
   Hvem denne boken er til
  

  
   Først og fremst er dette en bok til alle som har valgt å studere ved en høyskole eller et universitet. Den forklarer hva det vil si å være student, og hva som er poenget med mye av det man får beskjed om å gjøre når man studerer. Det kan kanskje virke som den er mest rettet mot studenter innenfor humanistiske fag eller samfunnsfag, fordi mange av øvelsene handler om skriving. Men de overordnede perspektivene og mange av øvelsene er like relevante for studenter på andre fagfelt, studenter som skal lage produkter, eller som skal lære seg å utøve bestemte yrker.
  

  
   Det spiller heller ingen rolle om du er ny student eller har studert lenge. Kanskje du kommer til universitetet for første gang, enten rett fra videregående eller etter å ha arbeidet noen år. Kanskje du har gjort ferdig en bachelorgrad og skal videre på mastergrad. Kanskje du er doktorgradsstipendiat. Det overordnede perspektivet denne boken presenterer, er relevant uansett. Og det kommer til å være relevant for deg lenge etter du er ferdig med studiene. Det kommer sikkert til å hjelpe deg å bestå eksamen, kanskje til og med bidra til en bedre karakter eller to. Men mye viktigere enn det: Hvis du tar til deg det denne boken sier om læring, øving og ferdighetsutvikling, kommer du til å ha noen verktøy med deg ut i livet
   
    etter studiene
   
   , verktøy som gjør at du vil oppdage og våge å gripe muligheter du ellers ikke engang ville vært oppmerksom på.
  

  
   En viktig del av det overordnede perspektivet her er at poenget med å studere er å bli en
   
    fagperson
   
   . I denne boken bruker jeg det ordet omtrent så bredt og inkluderende som det går an, for at det skal gjelde alle mulige fagområder i høyere utdanning. Sykepleiere, historikere, ingeniører, samfunnsvitere, musikere, lærere, rettsvitere, økonomer, journalister, språkvitere, regnskapsførere og så videre er alle fagpersoner på sine områder. De har nok kunnskap og har tilegnet seg nok av de ferdighetene som kreves for å utøve faget slik fagpersoner gjør det. De vet hvilke verktøy og materialer som finnes på sitt felt, og hva som egner seg til å løse hvilke oppgaver, og med dette kan de løse nye praktiske utfordringer på en måte som opprettholder den kvaliteten andre fagpersoner forventer. Å være fagperson handler om hvilke ferdigheter man har.
  

  
   Det bringer oss til en annen viktig del av dette overordnede perspektivet, nemlig at å studere handler om å
   
    øve
   
   på nye ferdigheter. Vi som jobber med høyere utdanning, kunne nok vært flinkere til å vise at det innebærer øving, og at dette er like sant for de såkalt teoretiske som for de praktiske fagene. Det å lese, tolke, skrive, sammenfatte og argumentere er også praktiske ferdigheter som må øves på. På en måte kunne man sagt at det ikke finnes noe sånt som «teoretiske» fag i motsetning til «praktiske» fag – det finnes bare ulike fagfellesskap som vektlegger ulike praktiske ferdigheter. Å være student er å øve.
  

  
   Og til sist er det viktig i dette perspektivet at grunnen til å øve på ferdigheter fagpersoner har, er for å bli med i et eller flere
   
    fagfellesskap
   
   . I profesjonsstudier eller andre flerårige studieløp med en yrkestittel som mål er dette kanskje ikke noen overraskelse. Men også når vi ikke har noen definert profesjon vi sikter på, når vi forfølger interesser på tvers av ulike fagområder og studieløp, må vi lære å forholde oss til ulike fagfellesskap og disses forventninger og interne diskusjoner.
  

  
   Dette overordnede perspektivet kan ha mye å si for hva som motiverer oss og hvordan vi går frem når vi studerer. Hvorfor skal vi for eksempel lese faglitteratur? Noen vil tenke at det er fordi vi ønsker å få en god karakter på eksamen. Men man kan godt se for seg at noen hadde en fullverdig utdannelse, og ble en fagperson i et fagfellesskap, og aldri hadde vært oppe til en eneste eksamen. Man kan bestå utallige eksamener, også med gode karakterer, og ennå ikke være en fagperson i et fagfellesskap. Læring handler ikke bare om hva man husker på eksamensdagen, så det å bestå eksamen kan ikke i seg selv være det egentlige målet med å lese faglitteratur.
  

  
   I lys av det perspektivet denne boken har, er det bedre å heller se det slik: Studenter bør lese faglitteratur fordi det å kunne lese tekster som er relevante for faget, på en effektiv og hensiktsmessig måte er en ferdighet de fleste fagpersoner må ha. Eksamen er bare én av flere mulige vurderingsformer som kan benyttes på veien til det som kommer
   
    etterpå
   
   , det som er det
   
    egentlige
   
   poenget med studietiden: Studenter må øve på å lese faglitteratur for å kunne bli fagpersoner.
  

  
   Det samme gjelder skriving, gruppesamarbeid, presentasjoner, notering og alle andre studierelaterte aktiviteter. Å finne ut hvilke faglige diskusjoner som allerede pågår i fagfellesskapet, hvilke problemstillinger som er relevante, hvilke eksperimenter som er gjennomførbare, hva som kan bygges i hvilke materialer, hvordan man skal sammenfatte og bearbeide deler av andres tekster, hva som skal til for å overbevise et bestemt fagfellesskap, hvordan man bør gi og motta tilbakemelding på uferdig arbeid, hvordan justere på avsnitt, hvordan få en gruppe til å fungere godt – alle slike typiske studentaktiviteter er egentlig øvelser som speiler det fagpersoner faktisk
   
    gjør
   
   .
  

  
   
   
   Hva boken prøver å gjøre
  

  
   Noen ganger kan det være vanskelig for studenter å få øye på både
   
    at
   
   fagpersoner på deres fagområde gjør disse tingene, og
   
    hvordan
   
   de gjør dem. Fagpersoner vet nok selv hvordan de gjør det de gjør, men det er ikke sikkert de har øvd på å beskrive eller sette ord på det. Det blir en taus kunnskap som finnes internt i fagfellesskapet.
  

  
   Denne boken prøver å sette ord på noe av denne tause kunnskapen. Bryte den ned i deler og beskrive noe av det som er felles for mange fagfellesskap. Ikke for å avsløre noe som er ment å være hemmelig, men for å hjelpe studenter å se hva som egentlig er poenget med forelesninger, seminarer, kollokviegrupper, semesteroppgaver, problemstillinger, prosjektskisser, avhandlinger, eksamener, litteratursøk, tilbakemeldinger, kildehenvisninger og alt det andre man må drive med i studietiden.
  

  
   Boken rammer inn alle disse ferdighetene på en bestemt måte (eller i alle fall en god del av dem – ingen bok kunne beskrevet absolutt alle ferdighetene som trengs i alle fagfellesskap). I stedet for å se på dem som et knippe teknikker man kan bruke for å overvinne eller overleve eksamen, skal vi prøve å forstå dem i lys av at studenter skal bli fagpersoner som er med i et eller flere fagfellesskap.
  

  
   Til sist forsøker boken å ta høyde for at frustrasjon og stress spiller en sentral rolle for god og varig læring. Det er lett å se på stress som noe som forstyrrer studiene utenfra, som om slike følelser i seg selv var et tegn på at man ikke lykkes som student. Men følelser av frustrasjon, utilstrekkelighet og mislykkethet er ikke bare alminnelige og utbredt, de har en viktig plass i selve læringen. Selv om læring er en naturlig prosess, er den sjelden behagelig for den som gjennomgår den. Måten vi håndterer stress og frustrasjon på, har mye å si for hva vi lærer og hvor godt vi lærer det. Også her spiller de gode fagfellesskapene en sentral rolle.
  

  
   
   
   Oversikt over boken
  

  
   Boken har tre deler. Den første utdyper det grunnleggende perspektivet at å være student er å øve på ferdigheter fagpersoner har, slik at man selv kan bli med i et fagfellesskap. Selv om vi er som skapt for å lære nye ting, kan det være krevende å lære seg så mye som studenter må, også fordi studietiden allerede i utgangspunktet kan være en periode med mye stress. For å legge til rette for god og varig ferdighetsutvikling må vi derfor vite litt om sammenhengene mellom læring, øving, stress og frustrasjon.
  

  
   Den andre delen av boken tar utgangspunkt i perspektivet fra del 1 og beskriver et knippe ferdigheter som alle studenter må øve på i løpet av studietiden – nemlig å kunne finne forskningslitteratur, skrive akademiske tekster og bruke kildehenvisninger. Eller, som det blir beskrevet her: hvordan vi kan finne fagfellesskapene og samtalene vi vil bidra til, hvordan vi kan kommunisere på en måte som overbeviser fagfellesskapet om at både vi og det vi bidrar med i samtalen er verdt å lytte til, og hvordan vi kan være gode kolleger i et fagfellesskap som sammen prøver å si og gjøre noe sant og godt om verden.
  

  
   Den tredje delen av boken inneholder beskrivelser, øvelser, anbefalinger, forslag og oppskrifter for å utvikle ferdigheter som en del av eller ved siden av studieprogrammet. Her finnes også tips for å håndtere frustrasjonen som nødvendigvis følger med når vi øver på nye ferdigheter, i tillegg til typiske stressresponser som prokrastinering eller perfeksjonisme. Kapitlene i denne tredje delen kommer i en bestemt rekkefølge, og det kan være lurt å holde seg til den rekkefølgen. Men det er selvsagt ikke forbudt å bla seg frem til det man spesifikt ønsker å øve på.

